לטייל באווירת חג השבועות בגליל המערבי
שני פסטיבלים יתקיימו החודש בצפון לכבוד חג הקציר. המחלבות, היקבים, הירידים, ההצגות והתערוכות - יעל לרנר יצאה לשטח לבדוק ולהמליץ
יעל לרנרפורסם: 03.05.18 , 23:32
שבועות בגליל המערבי (צילום: אביהו שפירא, יובל הנדלר)
הגליל המערבי הוא אחד האזורים האהובים עליי ועל בני משפחתי. קחו את הנופים הירוקים בשילוב עם הים הכחול שמציץ מכל פינה, תוסיפו לזה אנשים מרתקים, מסלולי טיול, אוכל נהדר, יקבים ואפילו שני פסטיבלים מקסימים שנערכים בתקופה זו וקיבלתם את אחד מאזורי התיירות הכי שווים בארץ.
עמותת זמן גליל מערבי מקיימת זו השנה השישית את פסטיבל אביב שיתקיים בין ה-10 ל-12 במאי. הפסטיבל הייחודי כולל אירועים ופעילויות שמשלבים טבע, טיולים, קולינריה, יין, מוזיקה, אומנות ותרבות.
טיול באזור כפר מסריק
אני מתחילה את הסיור במחלבת שירת רועים שמשתתפת בפסטיבל. מיכל מור מלמד, גבנית המחלבה, הייתה בכלל קלינאית תקשורת בכירה כשנחשפה לעולם הגבינות באקראי בשנת 2005 במהלך חופשת מצנחי רחיפה באלפים הברניים שבשוויץ.
בגלל מזג אוויר גשום חבורה לא הייתה יכולה לצנוח ומיכל הלכה לראות כיצד מכינים גבינות קשות בהרים בשווייץ - והתאהבה. היא חזרה לארץ מוקסמת, החלה ללמוד את נושא הגבינות והחלב במדרשת רופין, עבדה בכמה מחלבות ואף נסעה לשווייץ לכמה חודשים כדי ללמוד ליצר גבינות עזים וכבשים בשיטות מסורתיות. כשחזרה ארצה הקימה מחלבת בוטיק וכיום היא חברת כבוד בגילדת הגבנים העולמית.
יוצאים לדרך במחלבת שירת רועים(צילום: יעל לרנר)
לאחר תשע שנות ייצור ויצירה בקיבוץ רשפים, עברה המחלבה ללוטם ובצמוד לה הוקם "בית לגבינות" – מקום שמספק חווייה שלמה שכולה גבינות. ב"בית לגבינות" תוכלו לצפות בתהליכי הייצור וההבשלה, לטעום ולקנות את גבינות המחלבה (חובה לטעום את גבינת ענבר עטורת הפרסים), לשמוע את סיפור המחלבה, לצפות בסרטון המחלבה, להשתתף באירועים ובסדנאות ולהתענג על המאכלים השונים. בימי הפסטיבל יתקיים כאן טיול וסשן טעימות גבינה. הגבינות כשרות. למידע נוסף – הקליקו.
במרחק כמה פסיעות מהמחלבה נמצא יקב לֹטם, יקב אורגני שמרפסת מרכז המבקרים שלו משקיפה לנופים המרהיבים של בקעת סכנין, הכנרת, דרום הגולן ואפילו ניתן להבחין במצוק הארבל. גשם מתחיל לרדת בדיוק כשאנחנו מתיישבים, מה שמוסיף לאווירה הנפלאה במקום. את היקב ומרכז המבקרים בנו במו ידיהם יונתן קורן ויניב קמחי.
יקב לֹטם(צילום: יעל לרנר)
קורן, מאזור הנגב במקור, אומר לי שיין כולל בתוכו את כל מה שהוא רצה לעסוק בו: אירוח, אנשים ובישול. "היין קושר בין אנשים ומקום, ואין דבר חשוב מזה", הוא מחייך. "אנחנו מאוד משקיעים בענבים וביין שלנו וזו הסיבה שאנחנו משמיעים ליין מוזיקה במשך 24 שעות ביממה. אנחנו מאמינים שזה יוצר קשרים כימיים טובים ומשפר את הצבע והארומה של היין". כן, ביקב לטם מאמינים שהיין מקשיב ומגיב. במקום גם פועל טאפאס בר בימים חמישי עד שבת. לפרטים נוספים – הקליקו.
בפסטיבל האביב, ביום שישי 11 במאי, יתקיים יריד טעם הגליל – שוק איכרים ואמנות ביקב כישור בכישורית. ביריד ישתתפו מגוון בתי אוכל מהגליל, יקבים, אמנים מקומיים ותיערכנה הפעלות למשפחות וילדים. בין היתר, אלדד בכר מ"אומניה" ואפרת פלד שדה מתיירות כפר מסריק יערכו סדנה חווייתית שבה יכירו למשתתפים מלאכות קדומות (עור וקרמיקה) ויאפשרו להתנסות ביצירה.
אלדד בכר בפעולה(צילום: אנטולי מיכאלו)
בנוסף, במרכז המבקרים של יקב כישור תתקיים תערוכה שבה יוצגו עבודותיהם של אומנים מהגליל המערבי: אמן הזכוכית דני קלדרון; אומנית הזכוכית בתיה מרגלית ואומן החרס אלון גיל מסטודיו ג'רה; חסי נוה שיוצר שמיכות טלאים וחרש הברזל יובל תלם. הכניסה לשוק וליריד חופשית. לפרטים נוספים – הקליקו.
יריד טעם הגליל(צילום: אנטולי מיכאלו)
פעילות לילדים(צילום: אנטולי מיכאלו)
מי ידע ומי שמע שבאזור התעשייה בתפן מסתתר לו תיאטרון איכותי במיוחד, כזה שברחבי העולם מזמינים אותו לעשרות הופעות בשנה. הכירו את תיאטרון זיקית שנוסד על ידי האמן פבלו אריאל, המשמש גם מנהלו האמנותי. אריאל, מפעיל בובות, שבעבר עמד מאחורי מוישה אופניק האגדי מרחוב סומסום. הוא שם לו למטרה לקדם אמנות ויצירה תיאטרלית מקומית בארץ ובעולם.
עיקר עיסוקו האמנותי של התיאטרון הוא בסוגיות רלוונטיות מחיי היום-יום והמציאות בישראל. מרבית ההצגות שעולות במסגרתו הן חזותיות, תוך שימוש מינימלי במלל. השפה החזותית המאפיינת את התיאטרון כוללת בובות, חפצים, תנועה ומחול, צלליות, מגזרות נייר, מוזיקה, תאורה. בקיצור, זה תיאטרון שלא רק צופים בו אלא מרגישים אותו.
"המתנה של סבא"(צילום: אריק שלם)
במסגרת פסטיבל האביב יציג התיאטרון את הצגת הילדים הנפלאה "המתנה של סבא", בערבית ובעברית. תקציר העלילה: אם נוסעת ללילה אחד ומשאירה את בנה עם סבו שאינו שומע טוב ובקושי מדבר, אך בחיקו מתנה מיוחדת המציתה את עולם המשחק והדמיון. השניים יוצאים למסע משותף שבמהלכו נוצר ביניהם קשר מיוחד ואמיץ.
תיאטרון זיקית, תפן, רחוב דולב 3. טלפון לפרטים ולהזמנות: 04-987-2111. מחיר כרטיס לילד: 40 שקלים, למבוגר: 30 שקלים. המחיר כולל בייגלה ושוקו.
ויש גם מוזיאון
מקום מבורך נוסף באזור התעשייה בתפן הוא המוזיאון הפתוח בתפן - מעין כפר מקסים ואזור תעשייה שבו גן פסלים וטחנת קמח המשתלבים בנוף הגלילי האופייני לאזור. בגן התעשייה ארבעה חללי תצוגה: בגלריית האמנות מוצגות תערוכות מתחלפות של אמנים ישראלים. כעת מוצגת תערוכתה של דינה רקאנטי הנפלאה. בחלל תצוגה אחר מצוי אוסף מכוניות עתיקות שכולל, בין היתר, דגם של מכונית ספורט סוסיתא סברה שיוצרה בישראל.
במוזיאון לאמנות התעשייה מוצגות מכונות ייצור עתיקות המעידות על ההתפתחות הטכנולוגית בתחום עיבוד השבבים והחריטה וכן מוצגים כלים פרה-היסטוריים שהיו בשימוש האדם. בחדר שבו מוצגת התערוכה האינטראקטיבית "זרעים של פלסטיק" מתנסים הילדים בהפקת מוצרים בפס ייצור, ובתערוכת הגלגל יוכלו הילדים ליהנות מפילות חוויתית ומעשירה.
בנוסף, במוזיאון ישנו גם מרכז מורשת הייקים, המוקדש לעלייה הייקית ובו תיעוד של חיי העולים, מנהגיהם ותרומתם ליישוב. אפשר לבלות כאן יום שלם, לעבור בין ביתני התצוגה ובין סדנאות היצרנים והאומנים בגן וגם לשבת לנוח על המדשאות המוריקות. מחיר כניסה: 26 שקלים למבוגר, ו-23 שקלים לילדים מעל גיל 3. בימי הפסטיבל תינתן במוזיאון הטבה של 1+1 למגיעים דרך עמותת זמן גליל מערבי. לפרטים נוספים - הקליקו.
חלוציאדה בכפר מסריק
קיבוץ כפר מסריק הוא קיבוץ השוכן שלושה קילומטרים מדרום לעכו, ונקרא על שמו של טומש מסריק, מייסד הרפובליקה של צ'כוסלובקיה. מזה כמה חודשים מתקיימת בקיבוץ "החלוציאדה", פעילות מקסימה למשפחות שנערכת בכל שבת אחרונה בחודש. מדובר במעין מסע בזמן ובה פעילות הממחישה את החיים החלוציים. המסע מתחיל בחצר הראשונים בסנדלריה אותנטית משנות ה-40 תוצרת מפעל נעמן האגדי.
ילדים בחלוציאדה בכפר מסריק
משם עוברים לתצוגת כלי חרסינה נעמן פורצלן, המפעל המיתולוגי של הקיבוץ, שבה מוצגות צלחות וכוסות מאויירות ידנית ועוד פריטים מיוחדים. ממשיכים לצריף הראשונים, הממחיש את צריף המגורים בשנות ה-40 וה-50 של המאה הקודמת, עם הפרימוס, המנשקה, הפליט והרדיו הישן ועוד פריטים היסטוריים בצריף משנת 1938. משם תחלפו בין שירי משוררים הכתובים על קירות מבנים ציבוריים – הקומונה, המכבסה ובתי הילדים, ודרך השירים והשמעתם תוכלו לשמוע סיפור על קיבוץ שלם שמחפש את דרכו החדשה משיתופיות להפרטה.
הפעילות מתקיימת בכל שבת אחרונה בחודש בין השעות 10:00 עד 13:00. מחיר כניסה: 35 שקלים (מגיל 3). טלפון לפרטים נוספים והרשמה מראש: 052-5557271.
בנוסף, בכפר מסריק נערכים סיורים מרתקים היוצאים ממרכז המבקרים ומשלבים טיול בשמורת הטבע "עין נמפית" וסיור בנוף הקיבוצי ובגלריה לאמנות ישראלית. הסיורים כוללים גם ליקוט ובישול ארוחות בטבע, סיורי אפניים, סדנאות, הרצאות ומופעים מוזיקליים.
נכנסים לאווירת שבועות בכפר מסריק
שימו לב, בימי הפסטיבל בשבת, 12 במאי, מ-10:00 עד 13:00 תוזמנו לחגוג את חג האביב בקיבוץ כפר מסריק בטיול לשדות החקלאיים ושזירת סלסלה אביבית, הכנת פיתות בטאבון ולקינוח פיקניק אביבי בין נחל נעמן לשדות החיטה. מחיר: 45 שקלים לאדם.
תאוות בשרים בלה פמפה
אי אפשר לסיים טיול בלי ארוחה טובה ומשובחת. והפעם: לה פמפה במצפה הילה. אילנית וערן טבצניק בכלל עסקו בתחום המחשבים והאינטרנט, אך תמיד אהבו לארח אנשים בחצר ביתם המשקיפה לנוף גלילי יפהפה וירוק במיוחד אל חורש אלונים הגובל בנחל כזיב הסמוך, מבצר המונפורט והים.
ערן, יליד ארגנטינה שגדל על מקורות האוכל הארגנטינאי במשפחה אנינת טעם, מגיש אוכל שכולו על טהרת הבשר ועישון הבשר הארגנטינאי באווירה גלילית אינטימית. במקום לא תקבלו תפריט, אלא יוגשו לשולחנכם אחר כבוד נתחים מובחרים שערן בחר לעשן ולהכין באותו יום: פיקנייה נפלאה ונימוחה, אסאדו שנמס בפה ואמפנדס בעבודת יד. בקיצור, הנאה גדולה.
הבשרים של לה פמפה
אגב, אם התעניינתם, לה פמפה, הינו אזור בארגנטינה, משמעות השם הינו ערבות וטבע, ואכן האזור ידוע בטבע המיוחד והפרוע שלו, בגידולי הבקר וכמובן האוכל. מקום מקסים. לפרטים נוספים – הקליקו.
ולקינוח, עוד פסטיבל שכולו ים וטיולים
פסטיבל "ים של גליל מערבי" במטה אשר הוא פסטיבל המתקיים בכל סופי השבוע של חודש מאי ובמסגרתו יתקיימו מגוון פעילויות ואירועים מיוחדים ברחבי אזור הגליל המערבי ביוזמת המועצה האזורית והחברה הכלכלית מטה אשר.
משט סאפים(צילום: טרק ים)
שחרור צב ים במשחה אכזיב(צילום: דורית ריטבו)
בפסטיבל יתקיימו טיולים מודרכים שונים במחיר סמלי, מופעי מקהלה והרכבי נגינה שונים שיופיעו במסגרת "צלילים בנקרות" באירוע שיהיה כלול במחיר הכניסה לאתר ראש הנקרה המרהיב; משחה אכזיב במסגרתו ישוחרר צב ים ששוקם והבריא במרכז להצלת צבי ים; משט קיאקים וסאפים מאכזיב אל "אי האהבה"; משחק ניווט למשפחות, הפנינג "דרך גוף" עם שלושה ימים של מחול ומוזיקה ופעילות רבה לילדים ועוד. לפרטים נוספים – הקליקו.